Frith stuur boodskap aan Gerda Steyn | Netwerk24
Deur Sarel van der Walt 20 April 2019 15:47
Steyn het haar titel suksesvol verdedig met 'n haastige wentyd van 3:31:28. Dit is net meer as 'n minuut stadiger as Van der Merwe se tyd van 3:30:36 wat sy in 1989 opgestel het.
Die voormalige Olimpiese marathonatleet René Kalmer (regs) by haar dogtertjie, Karli (2), en haar suster, Christine, ook 'n Olimpiese marathonatleet nadat sy haar eerste Twee Oseane-wedloop voltooi het. Sy was 11de. Foto: Sarel van der Walt
Oomblikke nadat die 29-jarige Steyn oor die eindstreep gehardloop het, het Van der Merwe aan dié joernalis 'n boodskap gestuur: "As jy vir Gerda sien, sê asseblief vir haar ek wens haar geluk met 'n briljante wedloop."
Steyn was so opgewonde soos 'n kind toe sy die boodskap van die eertydse koningin van die Comrades sien. "Sjoe, van Frith af! Ag dis dierbaar van haar."
Sy het dadelik vir Van der Merwe 'n boodskap teruggestuur: "Baie, baie dankie vir jou mooi boodskap. Ek waardeer dit uit die diepte van my hart."
Van der Merwe het destyds die rekord op 'n ander roete gehardloop.
Steyn, wat verlede jaar tweede in die Comrades was, het voor die wedloop gesê Van der Merwe se rekord sal nie maklik oortref word nie.
"Om Frith se rekord te oortref moet jy in staat wees tot 'n 2:27-marathon," het Steyn gesê wat verlede jaar 'n tyd van 2:31:04 in die New York-marathon gehardloop het.
Irvette van Zyl (3:41:31) wat derde was, het 'n moeilike dag op die pad beleef en was ná die wedloop in trane. Moeder Natuur het haar vier keer bosse toe geroep.
'n Teurgestelde Irvette van Zyl is in trane ná Saterdag se Twee Oseane-wedloop. By haar is Adriaan Cronjé van die Netbank-klub. Foto: Sarel van der Walt
"Ek is nie iemand wat in wedlope loop nie, maar ek moes dit vandag 'n paar keer doen weens erge maagkrampe."
Die voormalige Olimpiese marathonatleet René Kalmer wat aan haar eerste Twee Oseane deelgeneem het, moes met die 11de plek – een van die slegste posisies in padwedlope omdat dit net een posisie buite die tien gouemedaljewenners was – tevrede wees.
Maar, op haar gesig was 'n glimlag.
Sy het die laaste paar jaar met beserings gesukkel en boonop drie weke gelede 'n kuitspier geskeur.
"Dit was lékker dankie! Ek het geen probleme met my heupe gehad nie. Ook nie met die kuitspier nie," het sy gesê.
Kalmer is by die eindpunt ingewag deur haar tweejarige dogtertjie, Karli, en haar suster en oefenmaat, Christine, ook 'n Olimpiese marathonatleet.